B4-0899, 0914, 0933 και 0944/98

Ψήφισμα σχετικά με την κατάσταση των ανθρωπίνων δικαιωμάτων στη Μαλαισία

Το Ευρωπαϊκό Κοινοβούλιο,

- έχοντας υπόψη το ψήφισμά του της 20ής Νοεμβρίου 1997 ((ΕΕ C 371 της 08.12.1997, σελ. 212.)), σχετικά με τις κρατήσεις άνευ δίκης στη Μαλαισία,

- έχοντας υπόψη τα προηγούμενα ψηφίσματά του για τη συνεργασία με τις χώρες της Νοτιοανατολικής Ασίας και τη χρηματοπιστωτική και οικονομική κρίση στην Ασία,

Α. λαμβάνοντας υπόψη ότι η Μαλαισία πρόσφατα συγκλονίστηκε από αντικυβερνητικές διαδηλώσεις που ζητούσαν πολιτικές μεταρρυθμίσεις, και δεκάδες από τους διαδηλωτές συνελήφθησαν και ξυλοκοπήθηκαν από την αστυνομία,

Β. λαμβάνοντας υπόψη ότι στις 2 Σεπτεμβρίου 1998, ο κ. Anwar Ibrahim καθαιρέθηκε από τον πρωθυπουργό Mahathir Mohamed από τη θέση του αντιπροέδρου της Κυβέρνησης και υπουργού οικονομικών και εν συνεχεία συνελήφθη με την κατηγορία της «διάπραξης ανώμαλων σεξουαλικών πράξεων και διαφθοράς»,

Γ. εκφράζοντας την ανησυχία του για τη συνεχιζόμενη κράτηση του κ. Anwar Ibrahim και 11 άλλων κρατουμένων συνείδησης, με βάση τον νόμο περί εσωτερικής ασφάλειας της Μαλαισίας,

Δ. εκφράζοντας επιπλέον τη βαθιά του ανησυχία σχετικά με την καταγγελλόμενη κακομεταχείριση του κ. Ibrahim και άλλων κρατουμένων συνείδησης κατά την κράτησή τους στις φυλακές,

Ε. επισημαίνοντας ότι πολλοί άλλοι, μεταξύ των οποίων και ο κ. Liam Guan Eng, μέλος της αντιπολίτευσης στο μαλαισιανό κοινοβούλιο, φυλακίσθηκαν λόγω των πολιτικών δραστηριοτήτων τους,

ΣΤ. επισημαίνοντας ότι, με βάση τον νόμο περί εσωτερικής ασφάλειας, άτομα μπορούν να συλλαμβάνονται χωρίς την έκδοση εντάλματος και να κρατούνται μέχρι 60 ημέρες για ανάκριση, όταν υπάρχουν υπόνοιες ότι απειλούν την εθνική ασφάλεια ή την οικονομική ζωή της Μαλαισίας[semigr ] σημειώνοντας επιπλέον ότι ο υπουργός εσωτερικών μπορεί εν συνεχεία, και χωρίς παραπομπή σε δίκη, να εκδώσει ένταλμα κράτησης μέχρι 2 χρόνια, που μπορεί να ανανεώνεται απεριόριστα,

Ζ. λαμβάνοντας υπόψη ότι, με βάση τον ποινικό κώδικα της Μαλαισίας, οι ομοφυλόφιλες πράξεις μεταξύ συναινούντων ενηλίκων τιμωρούνται με ποινές μέχρι 20ετή φυλάκιση και μαστίγωμα,

Η. λαμβάνοντας υπόψη ότι η ελευθερία έκφρασης παρεμποδίζεται με διάφορους τρόπους στη Μαλαισία και οι επικριτές της κυβέρνησης, οι δημοσιογράφοι και οι εργαζόμενοι σε ΜΚΟ κινδυνεύουν με διώξεις και φυλακίσεις,

1. καλεί την Κυβέρνηση της Μαλαισίας να αποφυλακίσει αμέσως τον Anwar Ibrahim καθώς και όλους τους άλλους κρατούμενους συνείδησης[semigr ]

2. καλεί την κυβέρνηση της Μαλαισίας να επιτρέψει να διενεργηθεί ανεξάρτητη διεθνής έρευνα σχετικά με τις καταγγελίες για κακομεταχείριση κρατουμένων συνείδησης στη Μαλαισία[semigr ]

3. καλεί την κυβέρνηση της Μαλαισίας να τροποποιήσει τον νόμο περί εσωτερικής ασφάλειας ούτως ώστε να μην επιτρέπεται η σύλληψη και φυλάκιση όσων εκφράζουν ειρηνικά τις θρησκευτικές και πολιτικές τους πεποιθήσεις[semigr ] επιπλέον, ζητεί να τροποποιηθεί ο νόμος περί εσωτερικής ασφάλειας, ούτως ώστε για όσους υπάρχουν υπόνοιες ότι απειλούν την εθνική ασφάλεια να έχουν τη δυνατότητα υπεράσπισης ενώπιον δικαστηρίου και να μην κρατούνται σε απομόνωση σε άγνωστους χώρους[semigr ]

4. καλεί τη μαλαισιανή κυβέρνηση να αναθεωρήσει τον ποινικό κώδικα, ούτως ώστε να σταματήσουν οι διακρίσεις με βάση τις σεξουαλικές προτιμήσεις[semigr ]

5. καλεί την Επιτροπή και το Συμβούλιο να εξαρτήσει την προώθηση περαιτέρω συνεργασίας μεταξύ της Ευρωπαϊκής Ένωσης και της Μαλαισίας από τη βούληση της Μαλαισίας να σεβαστεί τα θεμελιώδη ανθρώπινα δικαιώματα στην επικράτειά της[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και την κυβέρνηση και το κοινοβούλιο της Μαλαισίας.